**Ո Ր Ո Շ ՈՒ Մ**

(գնումների գործընթացին մասնակցող անձին գնումների գործընթացին մասնակցելու իրավունք չունեցող մասնակիցների ցուցակում

ներառելու մասին)

ք. Երևան 25.04.2024թ.

ՀՀ քաղաքաշինության կոմիտեի (այսուհետ՝ Կոմիտե) գլխավոր քարտուղարի պարտականությունները կատարող Կարեն Անտոնյանս, ուսումնասիրելով ՀՀՔԿ-ՀԲՄԱՇՁԲ-23/42 ծածկագրով գնման ընթացակարգի փաստաթղթային փաթեթը, ինչպես նաև Հիդրո ՍՊ ընկերության (այսուհետ նաև՝ Ընկերություն) վերաբերյալ Գնումների գործընթացին մասնակցելու իրավունք չունեցող մասնակիցների ցուցակում գնումների գործընթացին մասնակցող անձանց ներառման հարցերը քննող հանձնաժողովի 2024 թվականի ապրիլի 23-ի նիստի արդյունքներով կազմված N 1 արձանագրության առաջարկությունը՝

**Պ Ա Ր Զ Ե Ց Ի**

1. 2024 թվականի փետրվարի 27-ին Կոմիտեի և Ընկերության միջև կնքվել է ՀՀ Սյունիքի մարզի Ախլաթյան և Աշոտավան գյուղերի կրթահամալիրների կառուցման աշխատանքների ձեռքբերման ՀՀՔԿ-ՀԲՄԱՇՁԲ-23/42 պայմանագիրը (այսուհետ՝ Պայմանագիր):
2. ՀՀ կառավարության 2023 թվականի դեկտեմբերի 29-ի N 2323-Ն որոշմամբ նախատեսվել են ֆինանսական միջոցներ, որոշման պահանջների համաձայն 2024 թվականի մարտի 6-ին Ընկերությունը ծանուցվել է Պայմանագրում փոփոխության կատարման N 1 համաձայնագրի նախագծի մասին, ներկայացման վերջնաժամկետ սահմանելով 2024 թվականի մարտի 28-ը ներառյալ (15 աշխատանքային օր):
3. Ընկերության կողմից սահմանված ժամկետում չեն ներկայացվել Պայմանագրի և որակավորման ապահովումների բանկային երաշխիքները, փոխարենը ներկայացվել է տեղեկանք բանկից այն մասին, որ երաշխիքները կտրամադրվեն գրավի պայմանագիր կնքելուց հետո 20 օրվա ընթացքում, ինչը Պայմանագրի 8.14 կետի խախտում է:
4. Հիմք ընդունելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 33-րդ կետի 12-րդ ենթակետը և Պայմանագրի 8.14 կետը՝ Կոմիտեն 2024 թվականի ապրիլի 15-ին միակողմանի լուծել է Պայմանագիրը, նույն օրը N 02/16.4/4924-2024 գրությամբ այդ մասին ծանուցել Ընկերությանը և ծանուցումը տեղադրել տեղեկագրում:

Այսպիսով Ընկերության կողմից խախտվել են Պայմանագրի շրջանակներում ստանձնած պարտավորությունները, ինչը հանգեցրել է Պայմանագրի միակողմանի լուծմանը:

Հիմք ընդունելով վերոգրյալը և ղեկավարվելով «Գնումների մասին» օրենքի 6-րդ հոդվածի 1-ին մասի 6-րդ կետի «ա» պարբերությամբ և 2-րդ մասով՝

**ՈՐՈՇԵՑԻ**

1. Հիդրո ՍՊ ընկերությունը (ՀՎՀՀ՝ 09804085, հասցե՝ ք.Սիսիան, Շիրվանզադե 5) ներառել գնումների գործընթացին մասնակցելու իրավունք չունեցող մասնակիցների ցուցակում,
2. Ընկերության կողմից բանկային երաշխիքի ձևով ներկայացված հայտի ապահովման, ինչպես նաև պայմանագրի և որակավորման ապահովումների միակողմանի հաստատված տուժանքների գումարների վճարման դեպքում սույն որոշման 1-ին կետը կճանաչվի ուժը կորցրած,
3. սույն որոշման օրինակն ուղարկել Ընկերությանը և ՀՀ ֆինանսների նախարարություն,
4. Որոշումը կարող է բողոքարկվել Երևան քաղաքի առաջին ատյանի ընդհանուր իրավասության դատարան՝ այն ստանալու օրվանից երեսուն օրվա ընթացքում։

